તાજેતરમાં જ ઈંગ્લેન્ડ સામે વન-ડે શ્રેણી ગુમાવ્યા બાદ આલોચકોએ ફરી એકવાર ભારતીય વિકેટકીપર અને પૂર્વ કેપ્ટન મહેન્દ્ર સિંહ ધોનીને ટાર્ગેટ કર્યો છે. ઈંગ્લેન્ડ સામે ધોની એ અંદાજમાં રમતો ન દેખાયો જેના માટે તે જાણીતો છે. સીરીઝની બીજી મેચમાં ટીમ 323 રનના ટાર્ગેટનો પીછો કરી રહી હતી ત્યારે ધોની પાસેથી આશા હતી કે, તે ટીમને જીત સુધી લઈ જશે પણ ધોનીએ 59 બોલમાં 37 રનની અત્યંત ધીમી ઈનિંગ રમી. આ જ રીતે સીરીઝની છેલ્લી મેચમાં પણ તે ખૂબ જ સંઘર્ષ કરતો દેખાયો અને 66 બોલમાં માત્ર 42 રન જ બનાવી શક્યો. તેની આ ઈનિંગના કારણે ભારત 50 ઓવરમાં માત્ર 256 રનનો સ્કોર જ બનાવી શકી જે ઈંગ્લેન્ડ ખૂબ સરળતાથી પાર કરી લીધો.